Taksi Helsingin mukaan yksi väitetysti alaikäisiä uhkailleista kuljettajista edustaa taksipalvelu Menevää. Menevän kuljettaja kiistää tapahtuneen.

Taksi Helsingin palkkaamia alaikäisiä kesäoppaita on uhkailtu Helsingin taksitolpilla. Uhkailu on ollut niin laajaa, että heidät on vedetty pois vilkkaimmilta taksitolpilta, kertoo Taksi Helsingin toimitusjohtaja Jari Kantonen.

Kantosen mukaan uhkailijat ovat muita taksinkuljettajia. He ovat Kantosen mukaan huudelleet kesäoppaille asiattomuuksia ja käskeneet oppaita poistumaan paikalta. Tapahtumapaikoiksi Kantonen mainitsee Asema-aukion ja Katajanokan Viking Line -terminaalin taksitolpat.